aske
        
         (kjemi)
Store norske leksikon,Realfag,Kjemi,Uorganisk kjemi
Aske er innen kjemi det som blir igjen ved fullstendig forbrenning av organiske stoffer. Hvor mye aske som dannes, og sammensetningen av asken, avhenger av utgangsmaterialet.
Ved forbrenning av trær får man treaske, som utgjør 0,2 til 2 prosent av treets vekt og som ved siden av fosfater, sulfater, klorider og silikater inneholder ca. 10 prosent kaliumkarbonat, som har kjemisk formel K2CO3. Slik treaske ble tidligere brukt som gjødsel. Treaske ble også brukt til fremstilling av kaliumkarbonat (som derfor fikk trivialnavnet pottaske). Aske fra sjø- og strandplanter kan inneholde opp til 30 prosent natriumkarbonat (soda), Na2CO3, foruten klor-, brom-, jod- og svovelforbindelser av kalium og natrium. Tare- og tangaske inneholder mye jod (0,1–1 prosent) og blir derfor brukt til fremstilling av jod. Les mer i Store norske leksikon vulkansk aske